Ecc 1 | `MEU | STEP | Ini na Haroro Tauna ena hereva; ia be David natuna, Ierusalem pavapavana.\n1 Ini na Haroro Tauna ena hereva; ia be David natuna, Ierusalem pavapavana. 2 Haroro Tauna na eto:\nAsi anidia ḡaudia, asi anidia ḡaudia;\nḡau iboudiai be asi anidia.\n3 Tau ta ena hekwarahi idoinai dina henunai e karaiamu\nanina be dahaka?\n4 Uru ta e lao bubunimu, ma uru ta e vara isimu;\na tanobada na e mia hanaihanaimu.\n5 Dina e daemu, ma e dihomu;\nbena ena dae gabuna ma e ḡava heniamu.\n6 Lai ese diho kahana e toa heniamu,\nbena e toa heḡeḡemu, mirigini kahana e toa heniamu;\ne toa heḡeḡe-heḡeḡemu,\nena dala gunadia ai ma e toa loumu.\n7 Sinavai iboudiai na davara ai e aru lasimu,\na davara na se honumu;\nsinavai ese e aru henidia gunava gabudia\nma e aru henidia loumu.\n8 Ḡau iboudiai na hekwarahi ai e honumu;\ntau ta basine herevalaia diba.\nMata be basine itaia ore;\ntaia be basine kamonai ḡuḡuru.\n9 E vara guna ḡauna ma baine vara lou;\ne karaia guna karana ma bae karaia lou;\nḡau matamatana ta se miamu, dina henunai.\n10 Ḡau be edena, bae herevalaia, baeto\n“A itaia, ina na matamata”?\nLasi, nega gunadia ai e miava,\nita do asita vara negadia ai.\n11 E vara guna ḡaudia na ta ese se lalodia taomu,\nbona do bae vara ḡaudia na ta ese basine lalodia tao,\ngabeai bae vara urudia lalodiai.\n12 Lau, Haroro Tauna, ese Israel taudia na biagudia Ierusalem ai. 13 Bena guba henunai e karamu karadia iboudiai na tahudia, mai lalogu idoinai bona mai aonegagu ida. Dirava ese taunimanima natudia unu vada e hahekwarahidia tomamu. 14 Dina henunai e karamu karadia iboudiai vada na itadia; iboudiai na asi anidia, lai ianina na heto.\n15 Ḡau gageva-gagevana na basie hamaoromaoroa diba,\nbona lasihidia ḡaudia na basie duahidia diba.\n16 Lalogu ai nato: Aonega badana vada na abia; egu aonega ese Ierusalem e biagua gunava taudia iboudiai edia aonega na e hereadiamu; oibe, lalogu ese aonega bona lalo-parara vada e dibadia bada. 17 Bena lalogu na hadaia, aonega baina dibaia, bona kavakava bona lebulebu baina dibadia. Bena lalogu vada e parara, ina danu lai ianina mo.\n18 Badina be aonega bada lalonai lalo-hekwarahi danu bada;\nbona lalo-parara e habadaiamu tauna ese lalo-hisihisi danu e habadaiamu.